Kommissionens beslutning

af 20. juni 2003

om beredskabsforanstaltninger vedrørende stærk chili og produkter af stærk chili

(meddelt under nummer K(2003) 1970)

(EØS-relevant tekst)

(2003/460/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 178/2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(1), særlig artikel 54, og

ud fra følgende betragtninger:

(1) I henhold til forordning (EF) nr. 178/2002 skal Kommissionen suspendere markedsføringen eller brugen af en fødevare eller foder, som formodes at udgøre en alvorlig risiko for menneskers sundhed, og træffe andre midlertidige foranstaltninger, hvis denne risiko ikke kan styres på tilfredsstillende vis ved hjælp af de foranstaltninger, der træffes af de berørte medlemsstater.

(2) Frankrig gav den 9. maj 2003 via systemet til hurtig varsling om fødevarer og foder oplysninger om fund af farvestoffet Sudan red 1 i produkter af stærk chili med oprindelse i Indien. Der foreligger ikke oplysninger, der tyder på, at produkter med oprindelse i Fællesskabet skulle være berørt heraf.

(3) De foreliggende forsøgsdata viser, at Sudan red 1 kan være et genotoksisk karcinogent stof. Det er derfor ikke muligt at fastsætte en acceptabel daglig indtagelse. Sudan red 1 har måske også sensibiliserende virkninger via huden eller ved indånding. Stoffet er endvidere blevet klassificeret som et karcinogent stof i kategori 3 af Det Internationale Kræftforskningscenter (IARC).

(4) De resultater, Frankrig har underrettet om, er derfor tegn på en forfalskning, der udgør en alvorlig sundhedsrisiko.

(5) På grundlag af problemets mulige omfang vedtog Frankrig den 5. juni 2003 midlertidige beskyttelsesforanstaltninger og underrettede Kommissionen herom.

(6) Kommissionen skal senest ti arbejdsdage efter, at Frankrig har vedtaget foranstaltningerne, forelægge sagen for Den Stående Komité for Fødevarekæden og Dyresundhed med henblik på forlængelse, ændring eller ophævelse af de midlertidige nationale beskyttelsesforanstaltninger.

(7) Da truslen mod sundheden er alvorlig, er det nødvendigt at udvide de foranstaltninger, Frankrig har truffet, til at omfatte hele Fællesskabet. Der bør endvidere udvises opmærksomhed over for eventuel tresidet handel, navnlig for produkter, for hvilke der ikke foreligger noget oprindelsescertifikat. For at beskytte folkesundheden bør det kræves, at sendinger af stærk chili og produkter af stærk chili, der importeres til Fællesskabet uanset form bestemt til konsum, ledsages af en analyserapport, der fremlægges af den pågældende importør eller fødevarevirksomhedsleder, og som viser, at sendingen ikke indeholder Sudan red 1. Af samme grund skal medlemsstaterne foretage stikprøveudtagning og analyse af stærk chili og produkter af stærk chili, der er ved at blive importeret eller allerede findes på markedet.

(8) Forfalsket stærk chili og produkter af stærk chili bør beordres destrueret for at undgå, at de kommer ind i fødevarekæden.

(9) Da de foranstaltninger, der er foreskrevet i denne beslutning, har indvirkning på medlemsstaternes kontrolressourcer, bør resultaterne af foranstaltningerne evalueres senest efter 12 måneder med henblik på at vurdere, om de fortsat er nødvendige for at beskytte folkesundheden.

(10) Ved evalueringen bør der tages hensyn til resultaterne af alle analyser, som de kompetente myndigheder har gennemført.

(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Anvendelsesområde

Denne beslutning gælder for følgende stærk chili og produkter af stærk chili uanset form bestemt til konsum:

- Frugter af slægten Capsicum, tørrede, knuste eller formalede henhørende under KN-kode 0904 20 90.

Artikel 2

Importbetingelser for stærk chili og produkter af stærk chili

1. Medlemsstaterne forbyder import af stærk chili og produkter af stærk chili som defineret i artikel 1, medmindre det ved en analyserapport, der ledsager sendingen, godtgøres, at produktet ikke indeholder Sudan red 1 (CAS-nr. 842-07-09).

2. Medlemsstaternes kompetente myndigheder kontrollerer, at alle sendinger af stærk chili og produkter af stærk chili, der frembydes til import, ledsages af en rapport som foreskrevet i stk. 1.

3. Hvis en sådan analyserapport ikke foreligger, skal den importør, der er etableret i Fællesskabet, lade produktet undersøge med henblik på at godtgøre, at det ikke indeholder Sudan red 1. Indtil analyserapporten foreligger, tilbageholdes produktet under officielt tilsyn.

Artikel 3

Prøveudtagning og analyse

1. Medlemsstaterne træffer passende foranstaltninger, herunder stikprøveudtagning og analyse af stærk chili og produkter af stærk chili, der frembydes til import eller allerede findes på markedet, for at kontrollere, at de ikke indeholder Sudan red 1. De underretter Kommissionen om positive (dvs. uacceptable) resultater via systemet til hurtig varsling om fødevarer og foder. Negative (dvs. acceptable) resultater indrapporteres til Kommissionen hver tredje måned. Rapporten indsendes i den måned, der følger efter hvert kvartal(2).

2. Sendinger, der underkastes officiel prøveudtagning og analyser, kan tilbageholdes i højst 15 arbejdsdage, inden de frigives til afsætning.

Artikel 4

Opdeling af en sending

Hvis en sending opdeles, ledsages de enkelte dele af den opdelte sending af en attesteret kopi af den analyserapport, der er omhandlet i artikel 2, stk. 1.

Artikel 5

Forfalskede sendinger

Produkter omhandlet i artikel 1, hvori der påvises Sudan red 1, destrueres.

Artikel 6

Dækning af udgifter

I forbindelse med artikel 2, stk. 1, artikel 2, stk. 3 og artikel 5 skal udgifter til analyse, opbevaring og eventuel destruktion afholdes af de berørte importører eller fødevarevirksomhedsledere.

Artikel 7

Ny behandling af foranstaltningerne

Denne beslutning tages senest 20. juni 2004 op til fornyet behandling.

Artikel 8

Adressater

Denne beslutning er rettet til medlemsstaterne.

Udfærdiget i Bruxelles, den 20. juni 2003.

På Kommissionens vegne

David Byrne

Medlem af Kommissionen

(1) EFT L 31 af 1.2.2002, s. 1.

(2) April, juli, oktober og januar.